Hva er samfunnsplanlegging? 

Samfunnsplanlegging er en form for planlegging som utføres av det offentlige, hvor politisk og demokratisk utviklede mål for fremtidens samfunn søkes oppnådd gjennom kunnskapsbaserte prosesser. Dette vil ofte være mål for steders, kommuners og regioners utvikling, og det innebærer at samfunnsplanlegging i prinsippet er sektorovergripende. 

Samtidig kan det konkrete planarbeidet være rettet inn mot for eksempel nærings- og befolkningsutvikling, klima- og miljøvern, bytransformasjon eller utviklingsspørsmål.

I dag utøves samfunnsplanlegging ofte i komplekse prosesser hvor næringsliv, befolkning og organisasjoner er med i mål-, og kunnskapsutvikling samt i gjennomføringen. 
Samfunnsplanlegging skjer i skjæringsfeltet mellom ulike fag, mellom fag og politikk, mellom globale og lokale prosesser og mellom stat, marked og det sivile samfunn. Dette fordrer planleggere som er utdannet til å håndtere komplekse sosiale og kulturelle prosesser med mange involverte aktører og grupper, som har evne til å se verdien av en tverrfaglig kunnskapsutvikling, og som trives med å leve i spenningen mellom faglig analyse og politisk konflikt.

